b'\n_START_ARTICLE_\nAristobul II.\n_START_SECTION_\nDru\xc5\xbeina\n_START_PARAGRAPH_\nAristobol je bil mlaj\xc5\xa1i sin judejskega kralja in vrhovnega  sve\xc4\x8denika Aleksandra Janeja in kraljice Salome Aleksandre. Po Aleksandrovi smrti leta 76 pr. n. \xc5\xa1t. je judejski prestol nasledila njegova vdova Saloma  in za vrhovnega sve\xc4\x8denika imenovala svojega starej\xc5\xa1ega sina Hirkana II.. Ko je Saloma leta 67 pr. n. \xc5\xa1t. umrla, je Hirkan nasledil tudi judejski prestol._NEWLINE_Aristobul je na vero in politiko gledal enako kot njegov o\xc4\x8de in je \xc5\xbee med materinim vladanjem razmi\xc5\xa1ljal o prestolu. Snubil je plemi\xc4\x8de in voja\xc5\xa1ke stranke, postal pokrovitelj saducejev in posredoval kraljici njihove zahteve. \xc5\xa0tevilne utrdbe, ki jih je kraljica dala na razpolago saducejem za dozdevno obrambo pred farizeji, so bile v resnici del Aristobulovih priprav za uzurpacijo oblasti. Kraljica je posku\xc5\xa1ala usmeriti njegovo voja\xc5\xa1ko vnemo iz Judeje in ga je leta 70-69 pr. n. \xc5\xa1t. poslala v vono proti Ptolemaju Meneju, ko je podvig spodletel pa je Aristobul nadaljeval svoje politi\xc4\x8dne spletke. Na skrivaj je zapustil Jeruzalem in se zatekel k svojim prijateljem, ki so obvladovali veliko utrjenih mest, z namero, da z njihovo pomo\xc4\x8djo spro\xc5\xbei vojno proti materi. V tem kriti\xc4\x8dnem trenutku je Saloma umrla in Aristobul je takoj obrnil oro\xc5\xbeje proti svojemu bratu Hirkanu, zakonitemu nasledniku judejskega prestola.\n_START_SECTION_\nUpor\n_START_PARAGRAPH_\nHirkam je imela enake verske nazore kot njegova mati in je bil bolj naklonjen farizejem. Po Aristobulovem uporu se je na \xc4\x8delu najemnikov in svojih prista\xc5\xa1ev odpravil na pohod proti bratu in se z njim spopadel pri Jerihu. Med bitko je mnogo Hirkanovih vojakov prestopilo na Aristobulovo stran in pripomoglo k njegovi zmagi. _NEWLINE_Hirkan se je zatekel v jeruzalemsko citadelo, po Aristobulovi osvojitvi jeruzalemskega templja pa se je vdal. Brata sta sklenila mir, s katerim se je Hirkan odpovedal prestolu in polo\xc5\xbeaju vrhovnega sve\xc4\x8denika, vendar je obdr\xc5\xbeal njegove dohodke. _NEWLINE_Njun dogovor ni trajal dolgo, ker je Antipater prepri\xc4\x8dal Hirkana, da ga namerava Aristobul ubiti. Hirkan je pobegnil k nabatejskemu kralju Areti III.. Nabatejci so nato z vojsko 50.000 mo\xc5\xbe napadli in nekaj mesecev oblegali Jeruzalem.\n_START_SECTION_\nRimska intervencija\n_START_PARAGRAPH_\nMed dr\xc5\xbeavljansko vojno je rimski general Gnej Pompej Veliki porazil Pontsko kraljestvo in Selevkide in poslal svojega delegata Marka Emilija Skavra da prevzame oblast v Siriji. _NEWLINE_Ker so bili Hasmonejci rimski zavezniki, sta se oba brata prito\xc5\xbeila Skavru in ga posku\xc5\xa1ala z darili in obljubami dobiti na svojo stran. Skavr se je po prejemu 400 talentov (2,4 milijona drahem)  odlo\xc4\x8dil za Aristobula in ukazal generalu Aretu, naj umakne svojo vojsko. Med njegovim umikom je Aristubul porazil Nabatejce. _NEWLINE_Ko je leta 63 pr. n. \xc5\xa1t. v Sirijo pri\xc5\xa1el Pompej, je nameraval odstaviti Hasmonejsko dinastijo. Oba brata sta k njemu poslala svoji delegaciji, ki sta ga prepri\xc4\x8dali, da je svojo dokon\xc4\x8dno odlo\xc4\x8ditev za nekaj \xc4\x8dasa odlo\xc5\xbeil. Nazadnje se je odlo\xc4\x8dil, da na prestolu obdr\xc5\xbei Hirkana II., za katerega je menil, da bo kot starej\xc5\xa1i in \xc5\xa1ibkej\xc5\xa1i brat bolj zanesljiv zaveznik Rimskega imperija. _NEWLINE_Leta 63 pr. n. \xc5\xa1t. je poveljstvo rimske konjenice v Siriji prevzel Mark Antonij. Z majhno vojsko je osvojil Aristobulove utrdbe in premagal njegovo vojsko. Aristobula in njegova sinova Aleksandra in Antigona so Rimljani ujeli in jih odpeljali v Rim, od koder je Aristobulu II. leta 57 pr. n. \xc5\xa1t. uspelo pobegniti._NEWLINE_Aristobul Pompeju ni zaupal. Zabarikadiral se je v trdnjavo Aleksandrijon,  ko so Rimljani za\xc4\x8deli zbirati vojsko pa se je vdal in jim prepustil Jeruzalem. Ker mnogo njegovih prista\xc5\xa1ev ni hotelo odpreti mestnih vrat, so Rimljani za\xc4\x8deli oblegati mesto in ga nazadnje osvojili na silo. Mesto so opusto\xc5\xa1ili in poru\xc5\xa1ili tempelj. Hirkanu so vrnili polo\xc5\xbeaj velikega sve\xc4\x8denika, vendar so mu hkrati odvzeli vso politi\xc4\x8dno oblast. _NEWLINE_Aristobul in sin Aleksander sta se leta 49 pr. n. \xc5\xa1t. odpravila v Judejo. Aristobula so na potovanju Pompejevi prista\xc5\xa1i zastrupili, sina Aleksandra pa je dal rimski poveljnik Scipion v Antiohiji obglaviti. _NEWLINE_Aristobulov sin Antigon se je s pomo\xc4\x8djo Partov uprl Rimljanom in leta 40 pr. n. \xc5\xa1t. postal kralj in vrhovni sve\xc4\x8denik. Leta 37 pr. n. \xc5\xa1t. so ga Rimljani porazili in ubili.'